Chi ajcxy nijëjɨty Jerusalénjäy ymɨnañ:
―¿Nej caꞌ jada jadaꞌ yjëjɨty je huɨdibɨ ajcxy yjayajꞌögamyɨ?
Ocꞌix ajcxy,
ta ycapxy ymɨydägy ijxnaꞌ queꞌxnaꞌ,
e caꞌ ajcxy huam nɨmäy.
¿Nej tɨ jada ajcxy ijxcajpcɨxy yajxon tungmɨɨdpɨ ajcxy co jada yjëjɨty je Mesías?
Ɨɨch ajt nnejhuɨɨyɨm ma jada yëydɨjc chooñ.
Per je Cristo co anajty jeꞌ ymiñ,
ni pɨn jeꞌ canejhuɨ̈huɨpy ma jeꞌ anajty choñ ma ycogajpɨty.
Co Jesús jaduꞌn mɨdooy,
co anajty yajꞌixpɨcy ma Dios ytɨjc,
huinꞌit Jesús mɨc ymɨnañ:
―Mnejhuɨɨyb miich ajcxy pɨn ɨɨch,
e ma ndzooñɨch.
Per caꞌp ɨɨch tɨ nmiñɨch ya naaxhuiñ mɨɨd ɨɨch ngɨꞌmdzojcɨn.
Yɨ huɨdibɨ ɨɨch tɨ xyquexyɨch,
tɨydudägy yɨꞌ ytuñ,
e caꞌ miich ajcxy yɨꞌ mꞌixyꞌájtɨgɨxy.
Ɨɨch janchtɨy nꞌixyꞌajtypɨch jeꞌ.
Jeꞌ co jɨm ndzooñɨch ma jeꞌ,
e jeꞌ ɨɨch xyquejxɨch.
Huinꞌit ajcxy jamadzaañ,
per caꞌ ni pɨn cɨ̈nïxajɨy,
com caꞌnɨ anajty paady je xɨɨ je tiempo mɨna ñaygɨ̈yegɨɨyb ma ymɨdzip ajcxy.
Per mayjäy ooy mɨbɨjcy je Jesús yꞌayuc,
e ymɨnañ ajcxy:
―Co anajty je Cristo ymiñ,
caꞌ jadaꞌ nïgɨ mɨjhuinmaꞌñ tunaꞌñ caꞌydɨ jadayaabɨ yëydɨjc.
Co je fariseojäy ajcxy ayuc mɨdooy co jäy chachmɨnaangɨxy jaduꞌn co je Jesús jeꞌ jeꞌ je Cristo,
chi ajcxy quejxy tungmɨɨdpɨ huen Jesús yajmach.
Paady Jesús ymɨnañ:
―Ɨɨch jac-huäcxɨjpɨch hueenɨ ma miich ajcxy,
chi nnɨcxaꞌñɨch jadügꞌoc jiiby tzajpjoty ma huɨdibɨ xyquejxɨch.
Xyꞌixtähuɨbɨch miich ajcxy,
e caꞌ ɨɨch miich ajcxy xypaadɨpy.
Ma anajty ɨɨch nnɨcxyɨch,
miich ajcxy caꞌ jaydëbɨ jiiby mnɨcxcɨxy.
Huinꞌit je judíojäy ixpɨcytɨjc acjëyɨ ajcxy ñayꞌamɨdoohuɨ:
―¿Ma jada jadaꞌ yꞌocnɨcxaꞌñ,
e nɨcxy ɨɨch ajt ngapaatɨm?
¿Nej nɨcxɨɨb jadaꞌ ma je judíojäy ajcxy huɨdibɨ yajpaatcɨxy yxɨɨ yaa ma yɨ griegojäy ajcxy,
e yajꞌixpɨgaangɨxy yɨ griegos ajcxyɨ?
¿Nej jadaꞌ yajhuimbɨdzɨmy?
co ymɨnaꞌñ:
“Xyꞌixtähuɨbɨch miich ajcxy,
e caꞌ xypáadɨbɨch,
e ma anajty ɨɨch nyajpaady,
caꞌ miich ajcxy jaydëbɨ jiiby mnɨcxcɨxy.”
Co je mɨjxɨɨ ycodɨɨcxnɨ,
chi Jesús ytɨnayꞌahuɨy,
chi mɨc ymɨnañ:
―Pen ji pɨnjaty tɨyꞌajt nejhuɨ̈huaꞌñ jaduꞌn nej ixyipy jäy ytɨdzɨ̈yii tzocy yɨ nɨɨ,
huen xyñimiiñɨch,
etz nmöhuɨbɨch tɨyꞌajt.
Je jäy ajcxy pɨnjaty xymɨbɨjcpɨch xymɨjpɨdaacpɨch,
ytunɨpy ajcxy jaduꞌn nej Dios ñecy ymɨnaꞌñ ma jaduꞌn yjaybetyɨty:
“Ycapxypɨdzɨmɨpy jeꞌ ajcxy Dios ytɨyꞌajt,
etz mayjäy jotcujcꞌajtɨn etz jugyꞌajtɨn padaꞌñ huinɨxɨɨ,
ytimyñipaatyp jaduꞌn nej nɨɨ ypɨdzɨmy janch com ma tüg nɨɨgop.”
Jeꞌ anajty jaduꞌn Jesús ytijyp pɨnjaty jeꞌ anajty mɨbɨjcɨp,
jeꞌ anajty ajcxy adɨgɨ̈huaanɨp jottɨgɨ̈huaanɨp je Espíritu Santo.
Caꞌ nɨ anajty je Espíritu yminɨ ma je discípulos ajcxy com caꞌnɨ anajty Jesús yhuimbityñɨ tzajpjoty.
Je mayjäy ajcxy huɨdibɨ anajty tɨ mɨdooy nej Jesús anajty tɨ ymɨnaꞌñ,
nidüg nimetz ymɨnañ:
― Jadaabɨ jeꞌ je tɨydudägypɨ jäy huɨdibɨ Dios yꞌayuc najtzcapxɨɨyɨp.
Jacjadyii ymɨnañ ajcxy:
―Jeꞌ yɨꞌ je Mesías.
Per nijëjɨty ajcxy huɨdibɨ caꞌ ymɨbɨjccɨxy chachmɨnaangɨxy:
―Caꞌ jɨm Galilea naaxjot chonaꞌñ je Mesías.
Com jaduꞌn yjaybetyɨty ma Dios ñecy co je Mesías jɨm chonaꞌñ ma David yꞌap yꞌoc,
jɨm ma je cajp huɨdi xɨɨjɨp Belén ma David ycogajpɨty.
Je mayjäy caꞌ anajty ajcxy ñayꞌayuc-huinjɨhuɨɨygɨxy mɨɨd Jesús ycɨxpɨ.
Nijëjɨty anajty ajcxy ytɨmymadzamy Jesús,
per caꞌ ni pɨn ymajtzɨ.
Chi ajcxy policías huɨdibɨ tumb ma tzajptɨjc nihuimbijty ajcxy je teedy mɨjtungmɨɨdpɨ etz je fariseojäy ajcxy,
chi ajcxy ñɨmaayɨ:
― ¿Nej ajcxy co caꞌ tɨ mmajtzcɨxy je Jesús?
Chi ajcxy jeꞌ yꞌadzooy:
― Nicamɨnaaxɨɨ tüg yëydɨjc jaduꞌn tɨ ymɨydägy jaduꞌn nej yɨjiibɨ yëydɨjc.
Chi je fariseojäy ajcxy ymɨnañ:
― ¿Nej nañ tɨ miich ajcxy myajhuinꞌɨ́ɨnɨgɨxyɨ?
Caꞌ nmɨnaanɨm tɨ ajcxy teedy mɨjtungmɨɨdpɨ o fariseojäy ajcxy mɨbɨjccɨxy Jesús.
Je mayjäy huɨdibɨ mɨjpɨdaacɨ Jesús yꞌayuc,
caꞌ ajcxy yꞌixpɨcyɨty ma Dios ycötujcɨn.
Dios yɨꞌ ajcxy tzaachytunɨɨb.
Nidügtɨ ajcxy jeꞌ anajty je Nicodemo huɨdibɨ ogaꞌnꞌaty niꞌoy Jesús coodz,
jeꞌ ymɨgügtɨjc jaduꞌn nɨmay:
― Jaduꞌn ɨɨch ajt ngötujcɨn xyꞌaneꞌmɨm co caꞌ huaad ndzaachytuunɨm pɨnjäy,
pen caꞌp jayɨjp nꞌixyöyɨm nbayöyɨm ti anajty tɨ tuñ.
Chi ajcxy ymɨgügtɨjc yꞌadzohuimbijty oyñinej:
―¿Nej miich nañ jaduꞌn galileojäyɨ?
Ixtaꞌ yajxon ma Dios ñecy,
com jiiby mnejhuɨ̈huɨpy co jɨm Galilea caꞌ jɨm chonaꞌñ pɨnjäy huɨdibɨ Dios yꞌayucnajtzcapxɨɨyɨp.
Chi ajcxy ñɨcxtay nidüg nidüg ma yjɨɨn ydɨjc.